Oficialusis leidinys L 163 , 06/06/1998 p. 0001 - 0008



Tarybos reglamentas (EB) Nr. 1172/98 1998 m. gegužės 25 d. dėl krovinių vežimo keliais statistinių ataskaitų EUROPOS SĄJUNGOS TARYBA, atsižvelgdama į Europos Bendrijos steigimo sutartį, ypač į jos 213 straipsnį, atsižvelgdama į Komisijos pateiktą reglamento projektą [1], atsižvelgdama į Europos Parlamento nuomonę [2], atsižvelgdama į Ekonomikos ir socialinių reikalų komiteto nuomonę [3], (1) kadangi, kad galėtų atlikti jai patikėtas užduotis įgyvendinant bendrą transporto politiką, Komisijai reikia palyginamųjų, patikimų, laiko atžvilgiu suderintų, nuolat teikiamų ir išsamių statistinių duomenų apie krovinių vežimo keliais Bendrijoje registruotomis transporto priemonėmis mastą ir raidą bei šiam vežimui skirtų transporto priemonių panaudojimo mastą; (2) kadangi 1978 m. birželio 12 d. Tarybos direktyva 78/546/EEB dėl krovinių vežimo keliais statistinių ataskaitų, kurios yra regioninės statistikos dalis, [4] nenumato transporto rūšių, kurios nebuvo oficialiai patvirtintos tuo metu, kai ši direktyva buvo priimta, ataskaitų; kadangi joje numatytosios ataskaitos teikia skirtingą informaciją apie nacionalinį bei tarptautinį transportą ir kadangi ji nenumato informacijos apie šiam vežimui skirtų transporto priemonių panaudojimo mastą; (3) kadangi reikia rinkti išsamius regioninius statistinius duomenis ir apie krovinių vežimą, ir apie transporto priemonių reisus; (4) kadangi dėl to tikslinga iš dalies pakeisti Direktyvos 78/546/EEB nustatytą sistemą, kad būtų galima užtikrinti, kad Bendrijos vidaus transporto regioninė kilmė ir paskirtis būtų apibūdinta remiantis tais pačiais pagrindais kaip ir nacionalinis transportas, ir nustatyti krovinių vežimo bei transporto priemonių reisų tarpusavio ryšį įvertinant šiam vežimui skirtų transporto priemonių panaudojimo mastą; (5) kadangi pagal subsidiarumo principą bendri statistikos standartai, suteikiantys galimybę teikti suderintą informaciją, gali būti sėkmingai kuriami tik Bendrijos mastu, o kiekvienos valstybės narės duomenys bus renkami, vadovaujant žinyboms ir institucijoms, atsakingoms už oficialios statistikos sudarymą; (6) kadangi 1997 m. vasario 17 d. Tarybos reglamente (EB) Nr. 322/97 dėl Bendrijos statistikos [5] pateikti šiame reglamente išdėstytų nuostatų pagrindai, ypač apie galimybę naudotis administracinių duomenų šaltiniais, turimų išteklių ekonominį efektyvumą ir su statistiniais duomenimis susijusį konfidencialumą; (7) kadangi, kad būtų galima įvertinti bendrą rezultatų tikslumą, reikia įtraukti ir individualius duomenis, kai tik jie padaromi anonimiškais; (8) kadangi svarbu užtikrinti, kad statistinė informacija būtų tinkamai platinama; (9) kadangi iš pradžių Bendrijai reikės finansiškai paremti valstybes nares, kad jos galėtų atlikti reikiamą darbą; (10) kadangi būtina nustatyti supaprastintą šio reglamento įgyvendinimo ir jo derinimo su ekonomikos bei technikos pažanga tvarką; (11) kadangi pagal Direktyvos 89/382/EEB, Euratomas [6] 3 straipsnį buvo tartasi su Statistikos programų komitetu, įsteigtu remiantis ta direktyva; kadangi jis pareiškė pritariąs šiam reglamentui, PRIĖMĖ ŠĮ REGLAMENTĄ: 1 straipsnis Paskirtis ir taikymo sritis 1. Kiekviena valstybė narė renka Bendrijos statistinius duomenis apie krovinių vežimą keliais toje valstybėje narėje registruotomis kelių transporto priemonėmis ir apie tokių transporto priemonių atliktus reisus. 2. Šis reglamentas netaikomas krovinių vežimui keliais: a) krovininėmis kelių transporto priemonėmis, kurių leistinas svoris ar matmenys viršija atitinkamos valstybės narės paprastai leidžiamas ribas; b) žemės ūkio transporto priemonėmis, karinėmis transporto priemonėmis ir centrinės arba vietos valdžios institucijoms priklausančiomis transporto priemonėmis, išskyrus krovinines kelių transporto priemones, priklausančias valstybinėms įmonėms ir ypač geležinkelio įmonėms. Kiekviena valstybė narė gali netaikyti šio reglamento krovininėms kelių transporto priemonėms, kurių keliamoji galia arba maksimalus leistinas pakrauto automobilio svoris neviršija tam tikros ribos. Ši riba, taikoma pavienei motorinei transporto priemonei, negali viršyti 3,5 tonos keliamosios galios arba 6 tonų maksimalaus leistino svorio. 2 straipsnis Apibrėžimai Šiame reglamente taikomi tokie apibrėžimai: - "krovinių vežimas keliais": visoks krovinių vežimas krovininėmis kelių transporto priemonėmis, - "kelių transporto priemonė": variklį, kaip vienintelį varomosios jėgos šaltinį, turinti kelių transporto priemonė, kuri yra paprastai naudojama vežti keliais žmones arba krovinius ar vilkti keliais transporto priemones, naudojamas vežti žmones arba krovinius, - "kelių transporto priemonė kroviniams vežti": kelių transporto priemonė, sukonstruota tiktai arba visų pirma kroviniams vežti (sunkvežimis, priekaba, puspriekabė), - "krovininė kelių transporto priemonė": bet kuri pavienė transporto priemonė (sunkvežimis) arba kelių transporto priemonių junginys, būtent autotraukinys (sunkvežimis su priekaba) arba sujungtoji transporto priemonė (vilkikas su puspriekabe), sukonstruota kroviniams vežti, - "sunkvežimis": nelanksti kelių transporto priemonė, sukonstruota tiktai arba visų pirma kroviniams vežti, - "vilkikas": kelių transporto priemonė, sukonstruota tiktai arba visų pirma kitoms, varomosios galios neturinčioms transporto priemonėms (dažniausiai puspriekabėms) vilkti, - "priekaba": kelių transporto priemonė kroviniams vežti, sukonstruota taip, kad ją galėtų vilkti kelių transporto priemonė, - "puspriekabė": kelių transporto priemonė kroviniams vežti be priekinės ašies, sukonstruota taip, kad tos transporto priemonės dalis arba didesnė jos bendrojo svorio dalis remiasi ant vilkiko, - "sujungta transporto priemonė": vilkikas, sujungtas su puspriekabe, - "autotraukinys": krovininė kelių transporto priemonė, sujungta su priekaba. Šiai kategorijai taip pat priklauso sujungta transporto priemonė su papildomai prijungta priekaba, - "registruotas": įrašytas į valstybės narės oficialios įstaigos tvarkomą kelių transporto priemonių registrą, neatsižvelgiant į tai, ar registruojant išduodamas ir registracinio numerio ženklas. Vežant kelių transporto priemonių junginiu, būtent autotraukiniu (sunkvežimiu su priekaba) arba sujungta transporto priemone (vilkiku su puspriekabe), kurioje krovininė transporto priemonė (sunkvežimis ar vilkikas) ir priekaba arba puspriekabė yra registruotos skirtingose šalyse, visa transporto priemonė laikoma registruota toje šalyje, kurioje registruota krovininė kelių transporto priemonė, - "keliamoji galia" transporto priemonę įregistravusios šalies kompetentingos institucijos pripažintas maksimalus leistinas krovinio svoris. Jei krovininė kelių transporto priemonė yra iš sunkvežimio ir priekabos sudarytas traukinys, to traukinio keliamoji galia yra sunkvežimio ir priekabos keliamosios galios suma, - "maksimalus leistinas svoris": bendras nejudančios ir parengtos kelionei transporto priemonės (arba transporto priemonių junginio) ir tą transporto priemonę įregistravusios šalies kompetentingos institucijos pripažinta leistinas krovinio svoris, - "Eurostatas": Komisijos padalinys, atsakingas už jai priklausančias vykdyti Bendrijos statistikos rengimo užduotis. 3 straipsnis Duomenų rinkimas 1. Valstybės narės renka statistinius duomenis, susijusius su šiomis sritimis: a) transporto priemonę apibūdinančius duomenis; b) reisą apibūdinančius duomenis; c) krovinius apibūdinančius duomenis. 2. Kiekvienos srities statistiniai kintamieji rodikliai, jų apibrėžimas ir lygmenys pagal jų skirstymui taikomą klasifikaciją yra nustatyti prieduose. 3. Nustatydamos statistinių duomenų rinkimo būdą, valstybės narės atsisako atlikti prie valstybių narių sienų bet kokius formalumus. 4. Renkamų duomenų pobūdis ir priedų turinys nustatomas 10 straipsnyje numatyta tvarka. 4 straipsnis Rezultatų tikslumas Duomenų rinkimo ir apdorojimo būdai parengiami taip, kad būtų garantuojama, jog valstybių narių perduoti statistiniai rezultatai atitinka minimalius tikslumo reikalavimus, atsižvelgiant į valstybių narių kelių transporto struktūrines ypatybes. Šie reikalavimai nustatomi 10 straipsnyje nurodyta tvarka. 5 straipsnis Rezultatų perdavimas Eurostatui 1. Kiekvieną metų ketvirtį valstybės narės perduoda Eurostatui deramai patikrintus individualius duomenis, atitinkančius 3 straipsnyje nurodytus ir A priede išvardytus kintamuosius rodiklius, nenurodydamos pavardės (pavadinimo), adreso arba registracijos numerio. Juos perduodant, jei reikia, taip pat pateikiami duomenys, susiję su ankstesniais ketvirčiais, kurių duomenys buvo negalutiniai. 2. Šio straipsnio 1 dalyje nurodytų duomenų, taip pat prireikus ir šiais duomenimis pagrįstų statistinių lentelių perdavimo tvarka nustatoma 10 straipsnyje nurodyta tvarka. 3. Duomenys perduodami per penkis mėnesius nuo kiekvieno ketvirtinio stebėjimo laikotarpio pabaigos. Pirmą kartą perduodami 1999 m. pirmojo ketvirčio duomenys. 4. Pereinamuoju laikotarpiu nuo 1999 m. sausio 1 d. iki dienos, nustatytos pagal šio straipsnio 5 dalį, valstybė narė gali A priedo A2 dalies 3, 4, 8 ir 9 skirsniuose bei A3 dalies 5 ir 6 skirsniuose išvardytiems kintamiesiems rodikliams naudoti supaprastintą kodavimą. Toks supaprastintas kodavimas yra: - vidaus transportui: kodavimas pagal G priedą, - tarptautiniam transportui: kiekvienos šalies kodas. 5. Šio straipsnio 4 dalyje numatyta pereinamojo laikotarpio pabaigos data nustatoma 10 straipsnyje nurodyta tvarka, kai tik bus sudarytos techninės sąlygos, leidžiančios kokią nors efektyvią regioninio kodavimo sistemą naudoti ir vidaus, ir tarptautiniam transportui pagal G priedo 1 ir 2 skirsnius. 6 straipsnis Rezultatų platinimas Statistinių rezultatų apie krovinių vežimą keliais platinimo nuostatos, taip pat platintinų rezultatų struktūra ir turinys nustatomas 10 straipsnyje nurodyta tvarka. 7 straipsnis Pranešimai 1. Tą pačią dieną arba prieš tai, kai siunčiama pirmojo ketvirčio informacija, valstybės narės pasiunčia Eurostatui pranešimą apie duomenims rinkti naudojamus metodus. Valstybės narės taip pat pasiunčia Eurostatui informaciją apie visus duomenims rinkti naudojamų metodų didesnius pakeitimus. 2. Valstybės narės kasmet teikia Eurostatui informaciją apie imties dydį, santykinį dokumentų nepateikimo atvejų skaičių ir apie pagrindinių rezultatų patikimumą standartinės paklaidos arba pasikliautinųjų paklaidos intervalų forma. 3. Surinkusi trejų metų duomenis, Komisija siunčia Europos Parlamentui ir Tarybai pranešimą apie patirtį, įgytą atliekant pagal šį reglamentą numatytą darbą. 8 straipsnis Finansinė pagalba 1. Per pirmuosius trejus šiame reglamente numatytų statistinių ataskaitų įgyvendinimo metus valstybės narės gauna iš Bendrijos finansinę pagalbą išlaidoms, susijusioms su šio darbo atlikimu, padengti. 2. Šiai priemonei kasmet skiriamų lėšų dydis nustatomas metų biudžeto tvirtinimo procedūroje. 3. Biudžeto institucija nustato kasmet skiriamų lėšų dydį. 4. 7 straipsnio 3 dalyje nurodytame pranešime Komisija išvardija Bendrijos lėšų, skirtų šiai priemonei, panaudojimą. Remdamasi 7 straipsnio 3 dalyje nurodytu pranešimu, Komisija sprendžia, ar reikia finansinės pagalbos dar trejiems metams. 9 straipsnis Įgyvendinimo tvarka Šio reglamento įgyvendinimo tvarka, taip pat priemonės, skirtos jam suderinti su ekonomikos ir technikos pažanga, nustatomos kiek įmanoma pernelyg nedidinant valstybių narių išlaidų ir (arba) respondentams tenkančios naštos 10 straipsnyje numatyta tvarka. Ši tvarka konkrečiai reglamentuoja: - duomenų rinkimo ypatybių ir priedų turinio derinimą, - tikslumo reikalavimus, - duomenų, o prireikus ir tais duomenimis grindžiamų statistinių lentelių perdavimo Eurostatui tvarką, - rezultatų platinimą, - 5 straipsnio 5 dalyje numatyto pereinamojo laikotarpio 5 straipsnio 4 dalyje nurodytiems kintamiesiems rodikliams perduoti pabaigos datos nustatymą. 10 straipsnis Sprendimų priėmimo tvarka Komisijai padeda Statistikos programų komitetas, toliau vadinamas Komitetu. Komisijos atstovas pateikia Komitetui priemonių, kurios turi būti patvirtintos, projektą. Komitetas savo nuomonę dėl projekto pareiškia per tokį laiką, kurį nustato pirmininkas atsižvelgdamas į klausimo skubumą. Nuomonė priimama balsų dauguma, kuri yra nustatyta, Sutarties 148 straipsnio 2 dalyje tiems atvejams, kai Taryba turi priimti sprendimą Komisijos siūlymu. Valstybių narių atstovų Komitete balsai skaičiuojami taip, kaip paskirstyta tame straipsnyje. Pirmininkas nebalsuoja. Komisija patvirtina priemones, kurios įsigalioja nedelsiant. Tačiau, jei šios priemonės neatitinka Komiteto nuomonės, Komisija apie tai nedelsdama praneša Tarybai. Šiuo atveju: - Komisija trims mėnesiams nuo pranešimo datos atideda savo pačios patvirtintų priemonių taikymą, - Taryba, spręsdama kvalifikuota balsų dauguma, pirmoje įtraukoje nurodytu laikotarpiu gali priimti kitokį sprendimą. 11 straipsnis Direktyva 78/546/EEB 1. Valstybės narės 1997 ir 1998 metų rezultatus pateikia pagal Direktyvą 78/546/EEB. 2. Nuo 1999 m. sausio 1 d. Direktyva 78/546/EEB panaikinama. 12 straipsnis Įsigaliojimas Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1998 m. gegužės 25 d. Tarybos vardu Pirmininkas J. Cunningham [1] OL C 341, 1997 11 11, p. 9. [2] OL C 104, 1998 4 6. [3] OL C 95, 1998 3 30, p. 33. [4] OL L 168, 1978 6 26, p. 29. Direktyva su paskutiniais pakeitimais, padarytais 1994 m. Stojimo akte. [5] OL L 52, 1997 2 22, p. 1. [6] OL L 181, 1989 6 28, p. 47. -------------------------------------------------- PRIEDAI A priedas | KINTAMŲJŲ RODIKLIŲ SĄRAŠAS | B priedas | AŠIŲ KONFIGŪRACIJŲ KLASIFIKACIJA | C priedas | REISŲ TIPŲ KLASIFIKACIJA | D priedas | KROVINIŲ KLASIFIKACIJA | E priedas | PAVOJINGŲ KROVINIŲ KATEGORIJŲ KLASIFIKACIJA | F priedas | KROVINIŲ TIPŲ KLASIFIKACIJA | G priedas | PAKROVIMO IR IŠKROVIMO VIETŲ KODAVIMAS | --------------------------------------------------